ঐশ্বর্যা রাই বচ্চনের সঙ্গে কি এখনও গোলমাল চলছে অভিষেকের? এ প্রশ্ন রবিবার ফের উজিয়ে দিলেন অভিষেক নিজেই। সম্প্রতি একটি অ্যাওয়ার্ড অনুষ্ঠানে আচমকা স্ত্রী ঐশ্বর্যাকে ছেড়ে এগিয়ে যান অভিষেক। সেই সময়ে দু’জনের একসঙ্গে ছবি তুলছিল সংবাদমাধ্যম। স্বাভাবিকভাবেই বিব্রত হন ঐশ্বর্যা। দেখুন সেই ভিডিও।

এই ভিডিও ভাইরাসের মতো ছড়িয়ে পড়ে। এত দিন এ নিয়ে বচ্চন পরিবার চুপচাপই ছিল। আচমকা সংবাদমাধ্যমকে একহাত নিয়ে ফের জল্পনায় ইন্ধন জোগালেন অভিষেকই। তিনি বলেছেন, ‘‘সত্যিটা কী, সেটা আমি জানি। এ-ও জানি, মিডিয়াকে কতটা সিরিয়াসলি নিতে হয়। আমি এবং ঐশ্বর্যা কীভাবে নিজেদের জীবন কাটাবো, তাতে তৃতীয় পক্ষকে আমি নাক গলাতে দেব না। আমি ওকে কতটা ভালবাসি, সেটা ও জানে। ও আমাকে কতটা ভালবাসে সেটা আমি জানি। আপনারা (সংবাদমাধ্যম) যদি নিজেদের সুবিধের জন্য কোনও ঘটনার ভুল ব্যাখ্যা করতে চান, তাহলে এগিয়ে যান। করুন। আমি পাবলিক ফিগার। তাই সর্বদা মিডিয়াকে সন্তুষ্ট রাখতে পারব না। আমার সংসার এবং আমার জীবন কখনওই মিডিয়া নিয়ন্ত্রণ করবে না। এটা একটা ইস্যুই নয়।’’
এর পরেই প্রশ্ন উঠেছে, যদি ইস্যু না-ই হয়ে থাকে, তা হলে কেন এমন কড়া প্রতিক্রিয়া দেবেন অভিষেক? তবে এ-ও ঠিক, অভিষেক এবং ঐশ্বর্যার মধ্যে কিছু হলেও, সেটা একেবারেই নগণ্য সাংসারিক ঝামেলা। যেটা আর পাঁচজন দম্পতির মধ্যে হয়েই থাকে।